"आइ राजो बाबूकेँ पुलिस पकरि कऽ लऽ गेलै । "मधु काका चौबटियापर जुटल भीड़केँ कहलनि । ई खबरि सूनि हम चौंक गेलौं । राजो बाबू धनाढ्य जकाँ रहैत छलथि । खूब छहर-महर करैत छलथि । सब दिन माँछे-मासु, उहो दुनू साँझ, तिनका पुलिस लऽ गेलै। सत्तमे आश्चर्यक गप छल । हम मधु काकासँ पुछलियै "ओ तँ अमीर छलथि तखन किए जहल गेलथि ? "
मधु काका असली मुद्दापर आबैत कहलनि "ओ नकली अमीर छलै । पैघ चटोरी छलै । अपन सऽखक पूर्ती लेल कतेको बैंकसँ लाखो टाकाक ऋण लेने छलै, जकरा ओ चुका नै सकलै । थाकि-हारि कऽ बैंक केस केलकै आ पुलिस लऽ गेलै ओकरा । "
सबटा बात बुझलापर हमरा राजो बाबूसँ घृणा जकाँ हुअऽ लागल । हम सोचैत छलौं जे एहन रसिक हेबाक कोन जरूरत अछि जकरा कारणे जहल जाए पड़ए आ बनल बनाएल इज्जत माँटिमे मिल जाए ? 